**Micromonografia Parohiei Hoisești**

1. Parohia *Pogorârea Sfântului Duh* Hoisești este așezată în partea de vest a orașului Iași, în comuna Dumești, Protopopiatul Iași III, la 20 km. în stânga [drumului național Iași-](https://ro.wikipedia.org/wiki/DN28)Pașcani, cu 5 km înainte de orașul [Podu Iloaiei](https://ro.wikipedia.org/wiki/Podu_Iloaiei). La 15 martie 1493[[1]](#footnote-1), Ştefan cel Mare întăreşte nepoţilor lui Lucaci – satul Hoiseşti[[2]](#footnote-2). În secolul al XIX-lea aici s-a aflat moșia[[3]](#footnote-3) marelui logofăt Neculai Canta (Cantacuzino) (1790-1857), dregător de seamă al cârmuirii Moldovei în timpul domniei lui [Mihail Sturdza](https://ro.wikipedia.org/wiki/Mihail_Sturdza) (1834-1849). Moșia a fost stăpânită apoi de fiul său, Vasile (Basile) Cantacuzino[[4]](#footnote-4) (1816-1906) căsătorit cu Pulcheria Rosetti-Bălănescu (1822-1913)[[5]](#footnote-5). Ultimul proprietar al moșiei a fost locotenentul aviator Radu Beller[[6]](#footnote-6), ginerele lui Vasile Cantacuzino.  După moartea sa[[7]](#footnote-7), moșia a fost stăpânită de soția sa, Elisabeta (1898-1981). Cercetătorii N. Zaharia şi M. Tanasachi[[8]](#footnote-8) au descoperit pe dealul ’’Pe Curte’’ fragmente ceramice tip Cucuteni A şi B, fapt ce atestă o locuire a zonei de peste 5 000 de ani. Acest lucru fiind confirmat de recentele descoperiri[[9]](#footnote-9) (fragmente osoase şi ceramice) făcute cu prilejul construirii unui pod nou la intrarea în sat, (peste râul Bahlui) între anii 2003 – 2004.
2. Spun bătrânii că a mai fost o biserică în ţarina numită astăzi Silişte – unde ar fi fost şi vatră de sat (s-au găsit fragmente de ceramică, unelte de fier, etc.).  Biserica actuală din Hoisești a fost zidită, în anul 1864[[10]](#footnote-10), de boierul Nicolae Cantacuzino, proprietarul moşiei Hoiseşti. Biserica construită de Nicolae Cantacuzino are formă de navă (12 m lungime, 5 m lățime, altarul având formă de semicerc), fiind construită din piatră şi cărămidă, cu o turlă clopotniţă de formă pătrată, la intrarea în biserică; accesul în turlă făcându-se din interior, printr-o anexă pentru casa scărilor (lipită de biserică), de formă circulară. Lăcașul de cult are o catapeteasmă din lemn de tei, icoanele având dimensiuni mari. După războiul din 1916 – 1918, s-a făcut o reparaţie bisericii cu mijloace ale satului şi contribuţia locuitorilor. Astfel: – s-a acoperit biserica cu tablă zincată; – s-au adăugat picioare (contraforţi) de piatră, (donată de doamna Lily (Elisabeta ) Beller) pentru susţinerea zidurilor;  – în interior s-a adăugat podeaua din sfântul Altar, înălţându-se astfel faţă de restul bisericii; tot acum s-a adăugat şi cafasul. Sfântul locaş a fost resfinţit pe data de 7 iunie 1936 de un sobor de preoţi, răspunsurile fiind date de corul seminarului ,,Veniamin Costache’’ din Iaşi. În anul 1988 biserica a fost din nou reparată, la intrare fiind adăugat un pridvor. În 2004 – 2005 s-au efectuat lucrări de reparații capitale la întreaga biserică (schimbat acoperișul, decapat tencuiala veche, aplicarea tencuielii noi, etc.). Între 2006 – 2007 biserica a fost împodobită la interior cu pictură tip fresco de pictorul Vartic Gheorghe din Podul Iloaiei. Între 2008 – 2012 în curtea bisericii s-a ridicat o „Casă Socială”. Sfântul locaş a fost resfinţit pe data de 23 iunie 2013 de un sobor de preoţi, în frunte cu Preasfințitul Calinic Botoșăneanul și părintele Protopop Mihail Roșu. Tot atunci s-a sfințit și „Casa Socială”. Biserica are în inventar Mineiele în limba greacă și slavonă (1884), Evanghelie slavonă (1882), Procovețe din catifea roșie brodate cu fir aurit (1865). Între preoții slujitori amintim: pe părintele Alexandru Popescu, părintele Ștefanache Iorgu (1952 – 1982), părintele Marciuc Constantin (1982 – 1992), părintele Olteanu Gabriel (1992 – 2002), părintele Rotaru Cristian ( 2003 - prezent).
3. Cimitirul este amplasat in partea de SE a satului pe partea stânga a drumului spre Dumești. Distanța între biserică și cimitir este de 1,2 km. În curtea bisericii se află cinci pietre de mormânt. Lângă zidul de nord al bisericii se află trei monumente funerare vechi, dintre care două din marmură neagră și unul din marmură albă. Ele sunt înconjurate de un gărduț de fier. Este vorba de pietrele de mormânt ale următorilor:
* Vasile N. Cantacuzino (13 iulie 1816 - 21 septembrie 1906) și fiica sa, Catincuța (1854-1869) - monumentul funerar este din marmură neagră și a fost realizat de sculptorul ieșean Vasile Scutari.
* Pulcheria V. Cantacuzino, n. Rosetti-Bălănescu (1822 - 23 decembrie 1913) - monumentul funerar este din marmură neagră și a fost realizat de sculptorul ieșean Frederic Fairing
* Helene Ghika Cantacuzino (+1874) - monumentul funerar este din marmură albă. La bază se află placa de marmură, a juristului [Matei B. Cantacuzino](https://ro.wikipedia.org/wiki/Matei_B._Cantacuzino) (1855–1925), fiul lui Vasile Cantacuzino, profesor de drept civil la Facultatea de Drept din Iași (29 decembrie 1912 - 6 ianuarie 1914).

Lângă zidul sudic al bisericii se află alte două monumente funerare, ridicate tot pentru unii din urmașii boierului Neculai Canta.

1. Activități culturale și filantropice în trecut. Înainte de 1989 în satul Hoisești, se găsea un Cămin Cultural, pe scena căruia se desfășurau numeroase activități culturale. După 1990 Căminul a fost devastat (au fost luate ușile și ferestrele); iar în 2010 a fost dărmat cu totul.
2. Actualmente parohia Hoisești este compusă din 247 familii, cu un număr de 756 enoriași. Împreună cu școala, parohia desfășoară serbări de Crăciun, de Paști și de Ziua Eroilor (Înălțarea Domnului). În postul Paștelui și cel de Crăciun se desfășoară și activitățile filantropice (organizarea de colecte; ajutorarea de familii nevoiașe etc.).

Preot Paroh Rotaru Cristian

Parohia Hoisești

Protopopiatul Iași 3

Tel. 0741043719

Bibliografie

1. **,,Documenta Romaniae Historica’’,II(1449 – 1486)**,I. Șimanschi și colab.,ed. Academiei, București, 1976.
2. ***Marele dicţionar geografic,III***, G. I. Lahovari, C. I. Brăteanu şi Grigore Tocilescu, București, 1900.
3. ***Hoisești – La Pod. O așezare cucuteniană pe valea Bahluiului***, Geogi Bodi, ed. PIM, 2010.
4. ***Repertoriul arheologic al județului Iași***, Vasile Chirica, Tanasachi Marcel,vol. I, Întreprinderea Poligrafică Iași, 1984.
5. [**Zbuciumatul Hoisești al boierului Basile Cantacuzino**](http://ziarullumina.ro/file-de-poveste/zbuciumatul-hoisesti-al-boierului-basile-cantacuzino), 26 iunie 2007, Ion Mitican, *Ziarul* ***Lumina.***
6. [**Ieșeanca pictată pe zidurile Panthéonului din Paris**](http://ziarullumina.ro/file-de-poveste/ieseanca-pictata-pe-zidurile-pantheonului-din-paris), 4 septembrie 2007, Ion Mitican, *Ziarul* ***Lumina*.**
7. [**Moștenirea ieșeană a arhitectului G. M. Cantacuzino**](http://www.ziarullumina.ro/file-de-poveste/mostenirea-ieseana-arhitectului-g-m-cantacuzino)**,** 14 august 2007, Ion Mitican, *Ziarul* ***Lumina*.**
1. . Conform ,,Documenta Romaniae Historica’’,II,p. 250 - 251 [↑](#footnote-ref-1)
2. Ibidem p251,„le-am dat şi le-am întărit”, nepoţilor lui Lucaci „drepte ocinile lor ... câştigate din slujba moşului lor a lui Lucaci, care şi li-au câştigat el cu slujba de moşul nostru, de la Alexandru voievod” două sate pe Bahlui, Balomireşti şi Hoiseşti. [↑](#footnote-ref-2)
3. 3. [Zbuciumatul Hoisești al boierului Basile Cantacuzino](http://ziarullumina.ro/file-de-poveste/zbuciumatul-hoisesti-al-boierului-basile-cantacuzino), 26 iunie 2007, Ion Mitican, *Ziarul Lumina*, accesat la 10 noiembrie 2015.

4. Ibidem, [↑](#footnote-ref-3)
4. . [Ieșeanca pictată pe zidurile Panthéonului din Paris](http://ziarullumina.ro/file-de-poveste/ieseanca-pictata-pe-zidurile-pantheonului-din-paris), 4 septembrie 2007, Ion Mitican, *Ziarul Lumina*, accesat la 10 noiembrie 2015

5. Ibidem,

6. [Moștenirea ieșeană a arhitectului G. M. Cantacuzino](http://www.ziarullumina.ro/file-de-poveste/mostenirea-ieseana-arhitectului-g-m-cantacuzino), 14 august 2007, Ion Mitican, *Ziarul Lumina*, accesat la 10 noiembrie 2015

7.Ibidem, *El participase în războiul de apărare al Franței din 1917 și apoi la felurite concursuri și curse internaționale. În timpul unui zbor aviatic de la*[*Paris*](https://ro.wikipedia.org/wiki/Paris) *spre*[*India*](https://ro.wikipedia.org/wiki/India)*, avionul său a fost atacat, la 17 aprilie 1931,deasupra unui deșert din India, de o cârd de vulturi uriași, fiind silit să aterizeze forțat. Avionul a fost cuprins de flăcări, iar Radu Beller a murit.*  [↑](#footnote-ref-4)
5. 8.Repertoriul arheologic al județului Iași, Vasile Chirica, Tanasachi Marcel,

9.Hoisești – La Pod. O așezare cucuteniană pe valea Bahluiului, Geogi Bodi, ed. PIM, 2010 [↑](#footnote-ref-5)
6. 10.Marele dicţionar geografic,III, G. I. Lahovari, C. I. Brăteanu şi Grigore Tocilescu, pg. 724 [↑](#footnote-ref-6)
7. [↑](#footnote-ref-7)
8. [↑](#footnote-ref-8)
9. [↑](#footnote-ref-9)
10. [↑](#footnote-ref-10)